Staré Hory 3. februára (TK KBS) Pri príležitosti ukončenia Roka zasväteného života a Dňa zasväteného života, ktorý sa v Cirkvi slávi na sviatok Obetovania Pána, banskobystrický biskup Mons. Marián Chovanec pozýva zasvätené osoby diecézy na stretnutie na Starých Horách. Stretnutie sa uskutoční 6. februára 2016 v rámci pravidelných fatimských sobôt, ktoré sa v tejto mariánskej svätyni konajú každý mesiac.
Hlavnou časťou stretnutia bude svätá omša v Bazilike Navštívenia Panny Márie so začiatkom o 10:30 h, ktorú naživo odvysiela Rádio LUMEN. Pred svätou omšou bude spoločná modlitba radostného ruženca. V závere svätej omše si zasvätené osoby, počas eucharistickej adorácie, obnovia svoje sľuby. Po svätej omši sú zasvätené osoby pozvané na spoločné pohostenie.
TK KBS informoval Michal Mališ